- Drillo har fått mye kjærlighet - må gi noe tilbake
- Jeg synes det er herlig at vi trenger hjelp av Norge for vi har alltid vært glad i norsk fotball, og Drillo har vært en favorittperson, sier Morten Crone Sejersbøl som er fotballredaktør i den danske avisen BT. VGs ekspert: Drillo må gå Han skjuler ikke ironien så veldig godt, for Sejersbøl har i likhet med mange danske fotballfans ofte kommet med negative utspill om den norske landslagstreneren og hans fotballfilosofi. Uten at det tilsynelatende har gått særlig inn på Egil Drillo Olsen, så har han vært et yndet «mobbeoffer» blant annet i danske aviser. Da Drillo skulle holde et foredrag for topptrenere i Danmark i 2003, så omtalte Ekstrabladet det under tittelen «Hjælp - Drillo kommer». - Drillo har fått mye kjærlighet fra Danmark - nå må han gi noe tilbake. Han har jo en dansk sønn også, så det bør ikke stå på viljen, sier Sejersbøl spøkefullt til VG. - Vi trenger to norske seirer, men jeg skjønner ikke helt hvordan det skal skje, legger han til.Det er nemlig det som skal til for at Danmark kan kapre en 2. plass i gruppen der også Bulgaria, Tsjekkia og Armenia er med. Siden det bare er de åtte beste 2. plassene som får spille playoff til VM-sluttspillet, så må altså Danmark ha hjelp av Norge som må sørge for at Island og Slovenia ikke tar 2. plassen i Norges gruppe med mer enn 18 poeng. - For å være helt ærlig så tror jeg ikke Danmark klarer å vinne sine to kamper, så jeg ville ikke satt mange penger på at Danmark og Norge skal komme seg til Brasil, sier Sejersbøl. 11. oktober spiller Norge borte mot Slovenia og Danmark tar imot Italia. Fire dager senere er det hjemmekamp for Norge mot Island og danskene får besøk av Malta.Danmark-trener Morten Olsen kommer til å gi seg senest etter et eventuelt VM-sluttspill. Han har vært dansk landslagssjef siden 2000 og ledet laget i den perioden til to EM- og to VM-sluttspill. Nå mener Sejersbøl det er på høy tid at både Danmark og Norge får nye trenere. - Jeg har flere ganger lansert Ståle Solbakken som ny Danmark-trener, men han forlater nok dessverre ikke FC København. Men det danske fotballforbundet må finne en langsiktig løsning og bygge opp et nytt lag frem mot VM i 2018, avslutter den danske fotballredaktøren.
Det danske landslaget er avhengig av at Norge vinner sine to siste kvalifiseringskamper, og at de selv slår Italia og Malta for å komme til fotball-VM i Brasil.